arnastofnun/IGC-2024 huggingface dataset:
Þingræður haldnar á Alþingi Íslendinga

Herra forseti. Það er rökstuðningur okkar fyrir þessari tillögu um að vísa málinu til ríkisstjórnarinnar að hér sé á ferðinni lagasetning um hernaðarumsvif og útgjöld sem engin rök standi til að réttlæta. Engin þarfagreining, ekkert hættumat hefur farið fram. Engu að síður er þegar farið að ráðstafa milljörðum króna til útgjalda á þessu sviði. Það er því byrjað á öfugum enda augljóslega í þessum efnum og við leggjum til að málinu verði vísað til ríkisstjórnar og henni falið að efna meðal annars eigin loforð úr stjórnarsáttmála um þverpólitíska vinnu og stefnumótun á þessu sviði og að viðbrögð Alþingis og eftir atvikum síðar meir lagasetning taki mið af niðurstöðum slíkrar vandaðrar faglegrar vinnu. Slíkt liggur ekki til grundvallar í þessu máli og segja má að það sé fyrst nú sem viðleitni til slíks sé að hefjast í formi nefndarstarfs undir forustu Vals Ingimundarsonar þannig að það eru engar efnislegar forsendur til þess að standa að afgreiðslu þessa frumvarps og eðlilegast að vísa því frá.
Þingræður haldnar á Alþingi Íslendinga

Virðulegi forseti. Starf íslenskra stjórnvalda að öryggis- og varnarmálum hefur um áratuga skeið byggt á ólögfestum venjum og ekki sætt lýðræðislegu eftirliti með fullnægjandi hætti. Sem dæmi má nefna að heildarumfang samninga sem íslensk stjórnvöld gerðu við Bandaríkjamenn um landvarnir 1951 varð Alþingi ekki ljóst fyrr en eftir brottför varnarliðsins 2006, 55 árum seinna. Með setningu laga um varnarmál er bundinn endir á þetta ástand. Nú verða heimildir stjórnvalda til aðgerða á sviði varnarmála í fyrst sinn takmarkaðar með lögum og gagnsæi og lýðræðislegt eftirlit með þeim tryggt. Þá er í fyrsta sinn leitt í lög að starf Íslendinga að varnarmálum skuli einungis vera borgaralegs eðlis og það aðskilið frá almennri öryggisgæslu lögreglu og landhelgisgæslu. Þessi tímamótalöggjöf er því kærkomin fyrir alla áhugamenn um sjálfstæða utanríkisstefnu þjóðarinnar. Nú er endanlega bundinn endir á tíma kalda stríðsins í íslenskum varnarmálum.

Hæstv. forseti. Hér er verið að koma stjórnsýslu varnarmála í ákveðinn farveg í framhaldi af því að herinn fór og við Íslendingar tökum á okkur mikla ábyrgð varðandi varnir landsins á friðartímum. Því er þessu fyrirkomulagi komið á sem í raun var hafin vinna við í tíð Framsóknarflokksins í utanríkisráðuneytinu. Ég tel því að hér hafi verið haldið ágætlega á málum og því styðjum við framsóknarmenn þetta frumvarp og trúum því að það sé skynsamlegt að fara þá leið sem hér er farin.

Herra forseti. Að frumvarpi þessu samþykktu er Ísland endanlega fastreyrt sem hlekkur í hernaðarkeðju NATO án þess að um það hafi farið fram lýðræðisleg umræða eða pólitískt samráð eins og lofað var þegar bandaríski herinn fór loks af landi brott 2006. Með frumvarpinu er gengið lengra í hervæðingu, sannkallaðri NATO-væðingu en áður hefur verið gert og NATO er færður óútfylltur tékki á ríkissjóð til heræfinga og til rekstrar hernaðarmannvirkja hér á landi. Þá miklu fjármuni ætti að nota til brýnni verkefna sem lúta að öryggi borgaranna svo sem löggæslu og til starfsemi landhelgisgæslu og björgunarsveita. Hér er mörkuð sú stefna að Íslendingar, sem eru herlaus þjóð, taki fullan þátt í aukinni vígvæðingu í heiminum í stað þess að leggja lóð á vogarskálar friðar og afvopnunar. Allt byggir þetta á forsendum hernaðarbandalagsins NATO en ekki á íslenskum öryggishagsmunum enda liggur boðað hættumat ekki fyrir. Þingmenn Vinstri hreyfingarinnar – græns framboðs greiða atkvæði gegn þessu frumvarpi.
Þingræður haldnar á Alþingi Íslendinga

Borist hafa bréf frá Katrínu Júlíusdóttur, Álfheiði Ingadóttur og Siv Friðleifsdóttur um að þær séu á leið á allsherjarþing Sameinuðu þjóðanna og geti því ekki sótt þingfundi næstu tvær vikur. Í dag taka sæti á Alþingi varamenn þeirra, Guðmundur Steingrímsson, Guðmundur Magnússon og Samúel Örn Erlingsson. Guðmundur Steingrímsson og Samúel Örn Erlingsson hafa áður tekið sæti á Alþingi og eru boðnir velkomnir til starfa á ný. Kjörbréf Guðmundar Magnússonar, 2. varamanns á lista Vinstri hreyfingarinnar – græns framboðs í Reykjavíkurkjördæmi suður, hefur verið rannsakað og samþykkt. Hann hefur áður tekið sæti á Alþingi og er boðinn velkominn til starfa á Alþingi á ný. Fyrsti varamaður listans í kjördæminu, Auður Lilja Erlingsdóttir, hefur boðað forföll.
Þingræður haldnar á Alþingi Íslendinga

Herra forseti. Ég mæli fyrir nefndaráliti um frumvarp til laga um breytingu á tollalögum, nr. 88/2005, með síðari breytingum, frá hv. efnahags- og skattanefnd. Nefndarálitið er að finna á þskj. 191. Nefndin hefur fjallað um málið. Í frumvarpinu er lagt til að aðilar sem njóta greiðslufrests á aðflutningsgjöldum geti óskað eftir breytingu á fyrirkomulagi gjalddaga aðflutningsgjalda vegna uppgjörstímabilsins september–október. Er frumvarpið lagt fram í ljósi þeirra þrenginga sem fyrirtæki standa frammi fyrir sakir efnahagsástandsins. Í umræðum í nefndinni var á það bent að gjalddagi fyrsta þriðjungs uppgjörstímabilsins samkvæmt frumvarpinu væri í dag. Er það skilningur nefndarinnar að þeim sem að óbreyttum lögum áttu að greiða fulla greiðslu í dag vegna uppgjörstímabilsins en gátu það ekki verði gert kleift að standa skil á greiðslu fyrsta þriðjungs án þess að það teljist til vanefnda. Nefndin leggur til að frumvarpið verði samþykkt óbreytt. Hv. þingmenn Ellert B. Schram, Ögmundur Jónasson, Bjarni Benediktsson og Lúðvík Bergvinsson voru fjarverandi við afgreiðslu málsins. Undir nefndarálitið rita hv. þingmenn Pétur H. Blöndal, Gunnar Svavarsson, Birkir J. Jónsson, Álfheiður Ingadóttir og Ólöf Nordal.
Þingræður haldnar á Alþingi Íslendinga

Samkvæmt lokamálslið 2. mgr. 25. gr. þingskapa skal 3. umr. um fjárlagafrumvarpið hefjast eigi síðar en 15. desember, það er næstkomandi mánudag. Vegna aðstæðna sem öllum eru kunnar hefur afgreiðsla frumvarpsins dregist í fjárlaganefnd og sýnt að ekki verður unnt að uppfylla þetta ákvæði þingskapanna. Forseta þykir því rétt að leita nú afbrigða frá þessu ákvæði þingskapa til að fullnægja öllum formsatriðum en vonar að 2. umr. um fjárlagafrumvarpið fari fram allra næstu daga og 3. umr. nokkrum dögum síðar. Hefst nú atkvæðagreiðslan um afbrigðin og biður forseti þá þingmenn sem vilja veita afbrigði að rétta upp hönd.

Herra forseti. Ég mæli hér fyrir frumvarpi til laga um breytingu á lögum um meðferð sakamála. Í frumvarpinu er lagt til að embætti héraðssaksóknara verði sett á stofn 1. janúar 2010 í stað 1. janúar 2009. Er frumvarpið liður í sparnaðaraðgerðum dóms- og kirkjumálaráðuneytis fyrir árið 2009. Lög um meðferð sakamála, nr. 88/2008, taka gildi 1. janúar 2009 og leysa þau af hólmi lög um meðferð opinberra mála, nr. 19/1991. Í hinum nýju lögum er m.a. mælt fyrir um að sett skuli á fót embætti héraðssaksóknara og verður það nýtt stjórnsýslustig innan ákæruvaldsins. Í kostnaðarmati því sem fylgdi frumvarpi til laga um meðferð sakamála kemur fram að ef frumvarpið verður að lögum leiði það til 62 millj. kr. hækkunar rekstrarkostnaðar á þessu sviði dómsmálaráðuneytisins. Einnig var gert ráð fyrir að við stofnun embættisins félli til tímabundinn stofnkostnaður sem næmi um 10 millj. kr. Gerði kostnaðarumsögnin þannig ráð fyrir að því að viðbótarútgjöld á ársgrundvelli næmi 72 millj. kr. Í frumvarpi til fjárlaga fyrir árið 2009 er gert ráð fyrir 35 millj. kr. fjárveitingu. Að auki fer nú fram endurskoðun á fjárlagafrumvarpinu með því markmiði að ná fram sparnaði á útgjöldum ríkisins. Í ljósi framangreinds legg ég til að frestað verði um eitt ár að setja embætti héraðssaksóknara á fót. Ákvæði laga um meðferð sakamála taki að öðru leyti gildi 1. janúar 2009. Virðulegi forseti. Ég legg til að frumvarpinu verði að lokinni þessari umræðu vísað til hv. allsherjarnefndar og 2. umr.
Þingræður haldnar á Alþingi Íslendinga

Herra forseti. Ég mæli hér fyrir nefndaráliti um frumvarp til laga um breyting á lögum nr. 96/1995, um gjald af áfengi og tóbaki, með síðari breytingum frá efnahags- og skattanefnd. Nefndarálitið er að finna á þskj. 328. Nefndin hefur fjallað um málið og leggur til að frumvarpið verði samþykkt óbreytt. Hv. þm. Katrín Jakobsdóttir var fjarverandi við afgreiðslu málsins. Hv. þm. Grétar Mar Jónsson sat fund nefndarinnar og er samþykkur áliti þessu. Undir nefndarálitið rita hv. þingmenn Pétur H. Blöndal, Ellert B. Schram, Ögmundur Jónasson, Bjarni Benediktsson, Birkir J. Jónsson, Lúðvík Bergvinsson, Árni Páll Árnason og Rósa Guðbjartsdóttir.

Herra forseti. Ég mæli fyrir nefndaráliti um breyting á lögum nr. 87/2004, um olíugjald og kílómetragjald, lögum nr. 29/1993, um vörugjald af ökutækjum, eldsneyti o.fl., og lögum nr. 39/1988, um bifreiðagjald, með síðari breytingum frá meiri hluta hv. efnahags- og skattanefndar. Nefndin hefur fjallað um málið og leggur meiri hlutinn til að frumvarpið verði samþykkt óbreytt. Hv. þm. Katrín Jakobsdóttir var fjarverandi við afgreiðslu málsins. Undir nefndarálitið rita hv. þingmenn Pétur H. Blöndal, Ellert B. Schram, Bjarni Benediktsson, Lúðvík Bergvinsson, Árni Páll Árnason og Rósa Guðbjartsdóttir.

Herra forseti. Ég ætla að inna hv. þingmann, formann nefndarinnar, Pétur Blöndal eftir því hvort hann geti upplýst um hvað þessi breyting á lögum um olíugjald og kílómetragjald þýðir mikla kostnaðarhækkun á almenningssamgöngur í landinu. Mér þykir mikilvægt að fá upplýsingar um það vegna þess að mér finnst að til þess hefði átt að horfa við lagasetninguna að reyna að koma sérstaklega til móts við almenningssamgöngur, ekki síst á þessum tímum þegar við höfum og oft og tíðum í vetur rætt um mikilvægi þess að efla almenningssamgöngur.

Herra forseti. Við ræðum hér breytingu á þessum gjöldum um 12,5% í staðinn fyrir 11,5% eins og gert var ráð fyrir í fjárlagafrumvarpi. Ekki var fjallað sérstaklega um breytingu á styrkjum eða niðurgreiðslum til almenningssamgangna en það er þá sérmál.
Þingræður haldnar á Alþingi Íslendinga

Á síðasta þingfundi var 168. máli vísað til allsherjarnefndar, en málið átti að fara til efnahags- og skattanefndar sem flytur málið og hefur það verið leiðrétt.
Þingræður haldnar á Alþingi Íslendinga



Borist hefur bréf frá hv. 7. þm. Reykjavíkurkjördæmis suður, Skúla Helgasyni, um að hann verði í feðraorlofi á næstunni og geti ekki sótt þingfundi. Fyrsti varamaður Samfylkingarinnar í kjördæminu, Anna Pála Sverrisdóttir, tekur sæti á Alþingi í dag. Kjörbréf Önnu Pálu Sverrisdóttur hefur þegar verið rannsakað og samþykkt en hún hefur ekki áður tekið sæti á Alþingi og ber því að undirskrifa drengskaparheit að stjórnarskránni samkvæmt 2. gr. þingskapa.

Anna Pála Sverrisdóttir hefur undirskrifað drengskaparheit að stjórnarskránni og er boðin velkomin til starfa á Alþingi.

Borist hefur svohljóðandi bréf, dagsett í dag, frá þingmönnunum Birgittu Jónsdóttur, Margréti Tryggvadóttur og Þór Saari: „Það tilkynnist með þessu bréfi að við undirrituð skipum nú þingflokk Hreyfingarinnar. Þingflokkurinn er hluti nýrra stjórnmálasamtaka sem voru stofnuð í september sl.“

Forseta hefur borist eftirfarandi tilkynning frá þingflokksformanni Samfylkingarinnar um mannabreytingar í nefndum þingsins, samanber 16. gr. þingskapa: Magnús Orri Schram hverfur úr samgöngunefnd. Ólína Þorvarðardóttir fer úr samgöngunefnd og tekur sæti í umhverfisnefnd. Steinunn Valdís Óskarsdóttir fer úr umhverfisnefnd og tekur sæti í samgöngunefnd. Björgvin G. Sigurðsson tekur sæti í samgöngunefnd. Þessar mannabreytingar skoðast samþykktar án atkvæðagreiðslu ef enginn hreyfir andmælum.

Stefnuræða forsætisráðherra fyrir hönd ríkisstjórnarinnar, samanber 73. gr. þingskapa, verður flutt mánudagskvöldið 5. október og hefst umræðan kl. 7.50 síðdegis, tíu mínútum fyrir átta. Samkomulag er um fyrirkomulag umræðunnar. Umferðir verði þrjár, 12 mín., 6 mín. og 5 mín., en forsætisráðherra hefur 20 mín. til framsögu. Þingmaður utan flokka hefur 6 mín. Umræðunni lýkur um kl. 10. Afrit ræðunnar verður sett í hólf þingmanna tveimur sólarhringum fyrir fund, þ.e. á laugardaginn.

Leita þarf afbrigða frá þingsköpum, þ.e. lokamálsgreinar 3. gr. þingskapa um hvernig hluta skal um sæti þingmanna, þannig að hv. þingmaður Helgi Hjörvar geti fengið sæti sem honum hentar. Það er sæti 32 fyrir hv. þingmann Helga Hjörvar. Enn fremur hefur orðið samkomulag milli forseta og formanna þingflokka að leggja til að tekin verði frá sæti næst inngangi í salnum fyrir formennina en þeir dragi innbyrðis um þessi sæti. Skoðast þau afbrigði samþykkt ef enginn hreyfir andmælum. Samkvæmt þessu hefur Birgitta Jónsdóttir sæti 22, Björgvin G. Sigurðsson sæti 8, Guðfríður Lilja Grétarsdóttir sæti 45, Gunnar Bragi Sveinsson sæti 44 og Illugi Gunnarsson sæti 23.
Þingræður haldnar á Alþingi Íslendinga

Frú forseti. Það vakti óneitanlega athygli mína áðan að hér kom hv. stjórnarþingmaður sem tilkynnti að viðkomandi ætlaði að greiða atkvæði með máli þrátt fyrir að hún lýsti því að hún væri mjög andsnúin því. 

Áður en ég slít þingfundi vil ég færa alþingismönnum, starfsfólki þingsins og landsmönnum öllum bestu óskir um gleðilega og friðsæla jólahátíð. Þingfundir verða milli jóla og nýárs til þess að afgreiða stórt mál sem miklar deilur hafa staðið um. Fundir hefjast fjórða í jólum, mánudaginn 28. desember, samkvæmt dagskrá sem send verður út. Ég veit að jólahlé er sérstaklega kærkomið að þessu sinni þótt stutt sé, því að annir í þinginu hafa verið meiri nú en mjög lengi áður. Þær hafa lagst á alþingismenn og ekki síður starfsmenn okkar. Ég kann þeim bestu þakkir fyrir alúð og elju að undanförnu. Alþingi hefur nú komið miklu í verk með fjárlögum, skattalögum og fleiri ráðstöfunum. Og nú tekur daginn að lengja. Ég endurtek jólakveðjur mínar til ykkar.
Þingræður haldnar á Alþingi Íslendinga

Forseti Íslands hefur gefið út svohljóðandi bréf: „Forseti Íslands gjörir kunnugt: Forsætisráðherra hefur tjáð mér, að nauðsyn beri til að kveðja Alþingi saman til að fjalla um tilhögun þjóðaratkvæðagreiðslu eftir að synjað var staðfestingar frumvarpi til laga um breyting á lögum nr. 96/2009, um heimild til handa fjármálaráðherra fyrir hönd ríkissjóðs til að ábyrgjast lán Tryggingarsjóðs innstæðueigenda og fjárfesta frá breska og hollenska ríkinu til að standa straum af greiðslum til innstæðueigenda hjá Landsbanka Íslands hf., sem samþykkt var sem lög frá Alþingi hinn 30. desember sl. Fyrir því hef ég ákveðið, samkvæmt tillögu forsætisráðherra, að Alþingi skuli koma saman til framhaldsfunda föstudaginn 8. janúar 2010 kl. 10.30. Gjört á Bessastöðum, 6. janúar 2010. Ólafur Ragnar Grímsson. Jóhanna Sigurðardóttir. Forsetabréf um að Alþingi skuli koma saman til framhaldsfundar.“ Ég býð hæstv. forseta, hv. alþingismenn svo og starfsmenn Alþingis velkomna til starfa. Það er einlæg von mín að störf Alþingis nú verði þjóðinni til farsældar og þinginu til sóma.

Ég býð hv. alþingismenn velkomna til þingstarfa að þessu sinni. Ég óska alþingismönnum, starfsmönnum Alþingis og landsmönnum öllum gleðilegs árs.
Þingræður haldnar á Alþingi Íslendinga

Virðulegi forseti. Ég mæli fyrir nefndaráliti á þskj. 782. Efnahags- og skattanefnd hefur fjallað um viðkomandi mál á fundi sínum í dag og fengið fulltrúa úr fjármálaráðuneyti og frá tollstjóra til fundar við sig. Málið varðar gjalddaga á aðflutningsgjöldum, vörugjöldum og virðisaukaskatti en þeim var fjölgað í þrjá með lögum nr. 17/2009 í framhaldi af tillögum frá Samtökum atvinnulífsins um ýmsar aðgerðir sem að gagni mættu koma við þær aðstæður sem við búum við. Hér er í rauninni verið að framlengja að hluta þær ráðstafanir eða skapa aðlögun fyrir fyrirtækin með því að hafa tvo gjalddaga á tveimur greiðslutímabilum þessa árs, fyrir janúar og febrúar annars vegar og mars og apríl hins vegar þannig að það verði 15. mars og 15. apríl, 15. maí og 15. júní í stað þess að um einn gjalddaga væri að ræða. Nefndin mælir með því að frumvarpið verði samþykkt.

Virðulegi forseti. Ég skrifa undir þetta nefndarálit með fyrirvara því að ég er ekki viss um að hér sé nógu langt gengið. Ég óttast að við þurfum að ganga lengra og koma meira til móts við fyrirtækin í landinu, sérstaklega vegna stöðu efnahagsmála. Það er ekkert launungarmál að ég tel að atvinnulífið í þessu landi sé ekki komið í gang á nýjan leik sökum þess að við erum ekki búin að klára Icesave-málið. Það er til vansa. Ég skrifa undir þetta mál mál með fyrirvara vegna þess að ég óttast að við þurfum að koma frekar til móts við atvinnulífið, sérstaklega þar sem 

Herra forseti. Það er ekki Icesave sem tefur þetta mál. Það er aðgerðaleysi ríkisstjórnarinnar.

Virðulegi forseti. Það er mjög sérkennilegt að heyra stjórnarþingmenn koma upp og halda þeirri síbylju að almenningi og okkur í þinginu að það sé allt Icesave að kenna sem ekkert gerist á Íslandi. Þetta er mjög merkilegt í ljósi þess að það er margbúið að sýna fram á og upplýsa að það er ekki málið. Málið er að sjálfsögðu það sem kom fram í örstuttri ræðu hv. þm. Péturs H. Blöndals áðan, það er ríkisstjórnin. Það er einfaldlega þannig. Aðgerðaleysi hennar er æpandi og hrópandi og hún getur ekki lengur skýlt sér á bak við þetta eina ljóta orð, Icesave. Það bara gengur ekki. Hér er búið að segja frá því æ ofan í æ að hundruð milljóna eru í íslenskum bönkum sem bíða þess að vera nýtt til að endurreisa samfélagið en það er ekki gert því að menn hafa ekki trú á framtíðinni með þessa ríkisstjórn við völd.
Þingræður haldnar á Alþingi Íslendinga

Þar sem þetta er síðasti þingfundur fyrir páska vil ég nota tækifærið og færa þingmönnum og starfsfólki góðar kveðjur og vona að allir eigi ánægjulegar stundir með fjölskyldum sínum yfir páskana.
Þingræður haldnar á Alþingi Íslendinga

Virðulegur forseti. Hér sér nú fyrir endann á mjög mikilvægu máli. Ég vil óska Alþingi til hamingju með lyktir þess og þakka forsætisráðherra kærlega fyrir framgöngu hennar í þessu máli. Hún tók af skarið og leysti málið á tveimur dögum í góðri sátt við alla hlutaðeigandi eftir að kom í ljós hvar það strandaði. Þetta eru góð endalok fyrir mjög margt fólk sem átt hefur við mjög mikla erfiðleika að glíma í marga áratugi, margir hverjir. Ég er feginn að geta verið þátttakandi í svona málum á Alþingi. Þetta er gott mál. 
            

Forseti vill geta þess að nefndafundir verða í þessari viku. Næsti þingfundur verður 31. maí að loknum sveitarstjórnarkosningum og hefst hann kl. 12 á hádegi.
Þingræður haldnar á Alþingi Íslendinga

Forseta hefur borist eftirfarandi tilkynning frá þingflokksformanni Vinstri hreyfingarinnar – græns framboðs um mannabreytingar í nefndum þingsins, sbr. 16. gr. þingskapa. Ögmundur Jónasson hverfur úr allsherjarnefnd, efnahags- og skattanefnd, félags- og tryggingamálanefnd og utanríkismálanefnd. Árni Þór Sigurðsson hverfur úr allsherjarnefnd og viðskiptanefnd. Atli Gíslason tekur sæti í allsherjarnefnd og viðskiptanefnd og hverfur úr iðnaðarnefnd og hættir sem varamaður í utanríkismálanefnd. Álfheiður Ingadóttir tekur sæti í allsherjarnefnd, efnahags- og skattanefnd og umhverfisnefnd og sem varamaður í utanríkismálanefnd. Guðfríður Lilja Grétarsdóttir tekur sæti í heilbrigðisnefnd og utanríkismálanefnd og hættir sem varamaður í utanríkismálanefnd. Lilja Rafney Magnúsdóttir tekur sæti í efnahags- og skattanefnd, félags- og tryggingamálanefnd og hverfur úr heilbrigðisnefnd. Lilja Mósesdóttir tekur sæti í iðnaðarnefnd og hverfur úr efnahags- og skattanefnd. Þráinn Bertelsson tekur sæti í menntamálanefnd en Ásmundur Einar Daðason hverfur úr nefndinni. Þuríður Backman tekur sæti sem varamaður í utanríkismálanefnd og hverfur úr umhverfisnefnd. Í Íslandsdeild Norðurlandaráðs tekur Álfheiður Ingadóttir sæti í stað Guðfríðar Lilju Grétarsdóttur. Í fæðingarorlofi Guðfríðar Lilju Grétarsdóttur mun Árni Þór Sigurðsson gegna starfi þingflokksformanns, Þuríður Backman starfi varaformanns og Lilja Rafney Magnúsdóttir starfi ritara þingflokksins. Þessar mannabreytingar skoðast samþykktar án atkvæðagreiðslu ef enginn hreyfir andmælum.



Borist hefur bréf frá þingflokksformanni Hreyfingarinnar Margréti Tryggvadóttur um að Birgitta Jónsdóttir, 9. þm. Reykv. s., sé erlendis í einkaerindum og geti ekki sótt þingfundi. Í dag tekur sæti á Alþingi varamaður hennar, Baldvin Jónsson. Kjörbréf Baldvins Jónssonar hefur þegar verið rannsakað og samþykkt. Hann hefur ekki áður tekið sæti á Alþingi og ber því að undirskrifa drengskaparheit að stjórnarskránni, skv. 2. mgr. 1. gr. þingskapa.

Baldvin Jónsson hefur undirskrifað drengskaparheit að stjórnarskránni og er boðinn velkominn til starfa á Alþingi.
Þingræður haldnar á Alþingi Íslendinga

Borist hefur bréf frá þingflokksformanni Vinstri hreyfingarinnar – græns framboðs, Árna Þór Sigurðssyni, um að Jórunn Einarsdóttir geti ekki lengur gegnt varaþingmennsku sem 4. þm. Suðurk. í stað Atla Gíslasonar. Mánudaginn 25. október sl. tók sæti á Alþingi fyrsti varamaður á lista Vinstri hreyfingarinnar – græns framboðs í kjördæminu, Arndís Soffía Sigurðardóttir. Hún hefur áður tekið sæti á Alþingi og er boðin velkomin til starfa á ný.

Borist hefur tilkynning frá 2. varamanni Samfylkingarinnar í Norðvest., Þórði Má Jónssyni lögfræðingi, dagsett 12. október síðastliðinn, þess efnis að hann segir af sér sem varaþingmaður fyrir flokkinn.

Forseta hefur borist bréf frá iðnaðarráðherra um að skýrsla sem Alþingi var falið að gera 2003 um samfélagsleg áhrif álvers og virkjunarframkvæmda á Austurlandi liggi fyrir. Er hún lögð fram á lestrarsal. Skýrsluna má einnig finna á rafrænu formi á vef iðnaðarráðuneytisins.
Þingræður haldnar á Alþingi Íslendinga

Virðulegur forseti. Ég mæli fyrir frumvarpi til laga um veitingu ríkisborgararéttar. Auk mín eru flutningsmenn frumvarpsins hv. þm. Árni Þór Sigurðsson, Mörður Árnason, Birgir Ármannsson, Valgerður Bjarnadóttir, Álfheiður Ingadóttir, Sigurður Kári Kristjánsson, Þráinn Bertelsson og hv. þm. Þór Saari, allt nefndarmenn í allsherjarnefnd. Nefndin hefur fjallað um málið á hefðbundinn hátt, litið til sjónarmiða einstaklinga og samfélagsins alls og mannúðarsjónarmiða. Tillagan liggur fyrir á sérstöku þingskjali og leggjum við í meiri hluta allsherjarnefndar til að hún verði samþykkt. Ég vil taka það fram vegna þessarar tillögu að unnið er í nefndinni sem endranær með miklar persónuupplýsingar. Það er mikilvægt að einstakir nefndarmenn tjái sig ekki um einstök mál í þessu tilliti. Þau eru hver um sig sérstök og sérstök sjónarmið sem gilda og liggja til grundvallar hverri ákvörðun og þau mynda ekki fordæmi.